Α.Ε.Λ. Καλλονής

Η Αθλητική Ένωση Λεκανοπεδίου Καλλονής (Α.Ε.Λ.Κ.) ήταν ελληνικός ποδοσφαιρικός σύλλογος, με έδρα την Καλλονή Λέσβου. Ιδρύθηκε στις 15 Μαΐου 1994 ως αποτέλεσμα της συγχώνευσης των ομάδων Αρισβαίος Καλλονής και Απόλλων Δαφίων. Φυσική έδρα της ομάδας ήταν το δημοτικό στάδιο «Κώστας Κεντέρης», χωρητικότητας 900 ατόμων, ωστόσο, μεταξύ του 2011 και του 2017 χρησιμοποίησε ως έδρα το Δημοτικό Στάδιο Μυτιλήνης. Έκτοτε αποσύρθηκε από την ενεργό ποδοσφαιρική δράση, λόγω οικονομικών προβλημάτων τα οποία και οδήγησαν στην αποβολή, κατά τη διάρκεια της σεζόν 2016-17, του συλλόγου από το πρωτάθλημα της Football League όπου συμμετείχε, καθώς και στην οριστική διάλυσή του λίγους μήνες αργότερα. Στο παρελθόν αγωνιζόταν στις επαγγελματικές κατηγορίες του ελληνικού ποδοσφαίρου. Μετείχε στην Α΄ και Β΄ Εθνική κατηγορία με την επωνυμία Α.Ε.Λ. Καλλονής ΠΑΕ.

 Προπολεμικά στην πόλη υπήρχε ο ΣΕΦΑ Καλλονής, που λειτουργούσε ανεπίσημα από το 1930 περίπου. Το 1954 ιδρύθηκε ο Αρισβαίος Καλλονής, που είχε και ομάδα στίβου, από την οποία ξεπήδησε ο ολυμπιονίκης Κώστας Κεντέρης. Το 1994 δημιουργήθηκε η ΑΕΛ Καλλονής έπειτα από συγχώνευση του ποδοσφαιρικού τμήματος του Αρισβαίου με τον γειτονικό Απόλλωνα Δαφίων (έτος ίδρυσης 1971), που ήταν πρωταθλητής Λέσβου το 1993, με σκοπό τη συσπείρωση των αθλητικών δυνάμεων της ευρύτερης περιοχής της κεντρικής Λέσβου. Ο Αρισβαίος συνέχισε να υφίσταται με τμήματα στίβου και καλαθοσφαίρισης, ενώ το 2014 επανιδρύθηκε και ο Απόλλωνας Δαφίων. Τη δεύτερη μόλις χρονιά από την ίδρυσή της κατέκτησε το πρωτάθλημα της ΕΠΣ Λέσβου και ανέβηκε στη Δ΄ Εθνική, από την οποία υποβιβάστηκε. Την ίδια τύχη είχε η δεύτερη άνοδός της το 2002. Το 2005 και το 2009 κατέκτησε το Κύπελλο της Ε.Π.Σ. Λέσβου. Την αγωνιστική περίοδο 2008-09 συμμετείχε για τρίτη φορά στη Δ΄ Εθνική. Τοποθετήθηκε στον 8ο όμιλο μαζί με τις ομάδες της Αθήνας και τερμάτισε στην 5η θέση της βαθμολογίας με 48 βαθμούς. Την επόμενη περίοδο 2009-10 αγωνίστηκε στον 9ο Όμιλο της Δ΄ Εθνικής μαζί με τις ομάδες του Πειραιά, της Ανατολικής Αττικής και της Λέσβου και αναδείχθηκε πρωταθλήτρια. Την ίδια χρονιά κατέκτησε και το Κύπελλο Λέσβου επικρατώντας του Αιολικού στο Δημοτικό Γήπεδο Πλωμαρίου. Τo 2010-11 αγωνίστηκε στον Βόρειο Όμιλο της Γ΄ Εθνικής. Τερμάτισε στη 2η θέση και κέρδισε την άνοδο στη Φούτμπολ Λιγκ. Το 2011 ανέλαβε προπονητής ο Λουσιάνο ντε Σόουζα. Στην πρώτη της χρονιά στη Β΄ Εθνική (Φούτμπολ Λιγκ) τερμάτισε 6η και μετείχε στα πλέι-οφ ανόδου, χωρίς επιτυχία. Τον Ιούνιο του 2012 νέος προπονητής ανέλαβε ο Τιμόθεος Καβακάς, ενώ ως έδρα χρησιμοποίησε το Δημοτικό Στάδιο Μυτιλήνης. Την περίοδο 2012-13 τερμάτισε 3η στη Β΄ Εθνική και για πρώτη φορά στην ιστορία της κέρδισε την άνοδο στην ανώτερη κατηγορία του ελληνικού πρωταθλήματος, όντας η πρώτη ομάδα από το νησί της Λέσβου. Επειδή το Δημοτικό Στάδιο Μυτιλήνης δεν τηρούσε τις προδιαγραφές για αγώνες της, η Καλλονή αγωνίστηκε στο πρωτάθλημα της περιόδου 2013-14 σε διαφορετικά γήπεδα στους εντός έδρας αγώνες. Στους τρεις πρώτους χρησιμοποίησε ως έδρα το Ολυμπιακό Στάδιο Αθήνας, στους επόμενους δύο το γήπεδο Κλεάνθης Βικελίδης και μετά επέστρεψε πάλι στο ΟΑΚΑ, παρά τις αντίξοες συνθήκες όμως, κατάφερε να παραμείνει στη Super League, τερματίζοντας στη 12η θέση με 39 βαθμούς. Την περίοδο 2014-15 αγωνίστηκε κανονικά στο Δημοτικό Στάδιο Μυτιλήνης, παρά τα προβλήματα που είχαν προκύψει λόγω των οικονομικών απαιτήσεων του δήμου Λέσβου, τερματίζοντας μια θέση παραπάνω (11η) από την προηγούμενη συμμετοχή της, ανανεώνοντας παράλληλα την παραμονή της στη μεγάλη κατηγορία για τρίτη συνεχή χρονιά. Την επόμενη περίοδο όμως (2015-16) δεν τα κατάφερε, τερματίζοντας στη 16η και τελευταία θέση, που είχε ως αποτέλεσμα τον υποβιβασμό της στη Football League, όπου παρέμεινε μόλις μία χρονιά (2016-17), καθώς τα οικονομικά προβλήματα οδήγησαν τον σύλλογο στην αποβολή του από το πρωτάθλημα και λίγους μήνες αργότερα στην οριστική του διάλυση. Το καλοκαίρι του 2017 οι ακαδημίες που διατηρούσε ο σύλλογος, ως ερασιτεχνικό σωματείο, άλλαξαν καταστατική κατοχύρωση και ονομάστηκαν Ακαδημία Ποδοσφαίρου Λεκανοπεδίου Καλλονής. Tο καλοκαίρι του 2023, η Ακαδημία Ποδοσφαίρου Λεκανοπεδίου Καλλονής ανακοίνωσε συγχώνευση με την Προοδευτική Σκάλα Καλλονής, ιδρύοντας μία νέα ομάδα στο λεκανοπέδιο της Καλλονής, την Καλλονή Soccer Club Stani Dairy. Το έμβλημα της ΑΕΛ Καλλονής είχε εξελιχθεί με την πάροδο του χρόνου. Κύπελλα Ε.Π.Σ. Λέσβου (2): 2006, 2009 (2010, φιναλιστ). Κύπελλα νήσου Λέσβου (1): 2010. Πρωταθλήματα Ε.Π.Σ. Λέσβου (1+3): 1993 (ως Απόλλων Δαφίων), 1996, 2002, 2008. Πρωταθλήματα Δ΄ Εθνικής: 2010 (9ος όμιλος). Δευτεραθλήτρια Γ΄ Εθνικής: 2011 (νότιος όμιλος), άνοδος στη Β΄ Εθνική. Τριταθλήτρια Β΄ Εθνικής: 2013, άνοδος στην Α΄ Εθνική. Συμμέτοχη δυο χρόνων στο Ελληνικό πρωτάθλημα της Α΄ Εθνική ανδρών. Ως Απόλλων ΔαφίωνΔ΄ Εθνική: 1993-94 (2ος όμιλος): 15η θέση/16 ομάδες, 18β, υποβιβάστηκε.Ως ΑΕΛ ΚαλλονήςΔ΄ Εθνική: 1996-97 (2ος όμιλος): 14η θέση/17 ομάδες, 27β, υποβιβάστηκε. 2002-03 (7ος όμιλος): 15η θέση/16 ομάδες, 18β, υποβιβάστηκε. 2008-09 (8ος όμιλος): 5η θέση/12 ομάδες, 48β. 2009-10 (9ος όμιλος): 1η θέση/16 ομάδες, 65 Βαθμούς, άνοδος στη Γ΄ Εθνική. Γ΄ Εθνική: 2010-11 (Βόρειος όμιλος): 2η θέση/17 ομάδες, 56 Βαθμούς, Άνοδος στη Β΄ Εθνική Β΄ Εθνική: 2011-12: 6η θέση/18 ομάδες, 57 Βαθμούς, συμμετοχή στα πλέι-οφ ανόδου: 3η θέση. 2012-13: 3η θέση/21 ομάδες, 73 Βαθμούς, Άνοδος στην Superleague 2013-14: 12η Θέση/18 ομάδες, 39 Βαθμούς, Παραμονή στην Superleague 2016-17: Προς το τέλος της σεζόν η ΑΕΛ Καλλονής αποσύρθηκε από την Football League λόγω οικονομικών προβλημάτων και τερμάτισε στην 17η θέση καθώς τελευταίος βγήκε ο Πανθρακικός ο οποίος αποχώρησε για τον ίδιο λόγο. Σωκράτη Στ. Μάκρα, "Ιστορία του Λεσβιακού Αθλητισμού μέχρι το 1982", 1982 Επίσημη ιστοσελίδα ομάδας Ιστοσελίδα με τα ρόστερ ομάδων της Β' Εθικής